Edvin Vesterby

Elulugu

Ta sündis rannarootslaste peres ja emigreerus 1944 Rootsi. Sportima hakkas ta 1946 Stockholmis Robert Oksa käe all.
1951 tuli ta Rootsi meistriks vabamaadluses. 1955. aastal saavutas mees meistritiitli Kreeka-Rooma maadluses.
Rahvusvahelise karjääri alguseks võib pidada 1951. aasta maailmameistrivõistlusi vabamaadluses Helsingis. Seal saavutas ta 4. koha. Ta võitis Joseph Trimponti Belgiast ja Ferdinando Carrano Itaaliast, aga kaotas Mohammad Mehdi Yaghoubile Iraanist.
Sama koha sai Vesterby ka 1952. aasta suveolümpiamängudel vabamaadluses. Ta võitis Kenneth Irvine'i Suurbritanniast, Omar Blebeli Argentinast ja Charles Kouyos' Prantsusmaalt, aga kaotas 5. koha saanud Cemil Caribacakile Türgist ja olümpiavõitjaks tulnud Shohachi Ishiile Jaapanist.
1953 osales Vesterby vabamaadluses maavõistlusel Türgiga ja kaotas punktidega kolmekordsele maailmameistrile Mustafa Dağıstanlıle.
1954 osales Vesterby vabamaadluses maavõistlusel NSV Liiduga. Ta kaotas seljaga Maisuradzele ja võitis punktidega Gigiadze. Samal aastal osales ta Kreeka-Rooma maadluses maavõistlusel Soomega. Ta võitis punktidega Helsingi OM-pronksi Leo Honkala ja kaotas punktidega Rantalale.
Ka 1955. aasta MM-il Kreeka-Rooma maadluses jäi laeks neljas koht. Ta alistas Dinko Petrovi Bulgaariast, Maurice Faure Prantsusmaalt ja Karl Ditteri Saksa FV-st, aga kaotas maailmameistriks tulnud Vladimir Staškevitšile NSV Liidust.
Sel aastal osales Vesterby paljudel maavõistlustel. NSV Liidu vastu kaotas ta Kreeka-Rooma maadluses punktidega Sviridovile ja Lentsile. Türgi vastu Kreeka-Rooma maadluses võitis ta punktidega neljakordse maailmameistri Hüseyin Akbaşi ja kaotas punktidega Yasar Yilmazile. Seevastu vabamaadluse maavõistlusel kaotas ta Akbaşile punktidega.
1956. aasta suveolümpiamängudel õnnestus Vesterbyl Kreeka-Rooma maadluses võita hõbemedal. Ise meenutas ta seda nii: "Terve aasta polnud kaotanud ainsatki matši. Ei kodus, ei võõrsil. Olümpial oli üks eesmärk: võita Kreeka-Rooma maadluse kärbeskaalus kuldmedal. Kuid juba esimene ring lõi kaardid segi." Nimelt kaotas ta punktidega bulgaarlasele Dinko Petrovile. Seejärel aga alistusid järgemööda nii austerlane Franz Brunner kui ka türklane Yasar Yilmaz. Neljandas ringis jäi Vesterby loosiga vabaks, viiendas aga suutis punktidega võita rumeenlase Francisc Horvathi, kes pälvis pronksmedali. Kümme minutit hiljem alanud finaalis tuli aga tunnistada venelase Konstantin Võrupajevi paremust.
Samal aastal peetud maavõistlusel NSV Liiduga Kreeka-Rooma stiilis alistas Vesterby punktidega olümpiavõitja Boriss Gurevitši.
1958. aasta MM-il Kreeka-Rooma stiilis võitis Vesterby MM-hõbeda Tauno Jaskari Soomest ja Michel Theodoropoulose Kreekast, maadles viiki Bernard Knitteriga Poolast ja kaotas Jiři Švecile Tšehhoslovakkiast. See andis talle 5. koha.
1959 osales ta maavõistlusel Saksa FV-ga Kreeka-Rooma stiilis ja maadles viiki Klaus Schereriga.
1960 osales Vesterby kahel maavõistlusel Soomega, mõlemas Kreeka-Rooma stiilis. Alguses maadles ta Soomes viiki nii Tauno Jaskari kui Luhtalaga, seejärel Rootsis kaotas punktidega nii Nykäsele kui Luhtalale.
1960. aasta suveolümpiamängudel Roomas osales Vesterby Kreeka-Rooma stiilis. Ra võitis Stipe Dora (Jugoslaavia), Franz Brunneri ja Orlando Goncalvese (Portugal), viigistas Jiři Šveciga ja kaotas Dinko Petrovile. See andis talle 4. koha.
Tema viimaseks hooajaks tippspordis jäi 1962. Sellel aastal toimusid nii vabamaadluses kui Kreeka-Rooma maadluses maailmameistrivõistlused USA-s Ohios Toledos ja Vesterby osales mõlemal. Vabamaadluses võitis ta Bernard Knitteri, Pieter Roux' LAV-ist ja Harry Pylkäneni Kanadast, aga kaotas hilisemale olümpiavõitjale János Vargale Ungarist, kes sel MM-il pälvis pronksmedali. Vesterby sai 6. koha. Kreeka-Rooma maadluses kaotas ta mõlemad matšid, nii Hassan Rajabile Iraanist kui hilisemale olümpiavõitjale Masamitsu Ichiguchile Jaapanist ja langes välja, saades 14. koha. Ichiguchi tuli maailmameistriks.
Samal aastal osales Vesterby maavõistlusel Rumeeniaga ja tegi kaks viiki, sealhulgas olümpiavõitja Dumitru Pârvulescuga.
Vesterby töötas 10 aastat Rootsi juunioride koondise treenerina ja on alates 1967 rahvusvahelise kategooria maadluskohtunik. Ka vanas eas tegeleb mees aktiivselt spordiga.